Document ID: 32005D0622

KOMISJONI OTSUS,
5. august 2005,
millega kiidetakse heaks kohustused, mida on pakutud seoses Ameerika Ühendriikidest ja Venemaalt pärit elektrotehnilisest räniterasest suundorienteeritud struktuuriga lehtvaltstoodete importi käsitleva dumpinguvastase menetlusega
(2005/622/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (1)(edaspidi “algmäärus”), eriti selle artikleid 8 ja 9,
olles konsulteerinud nõuandekomiteega
ning arvestades järgmist:
A. TEGEVUSKÄIK
(1)
28. mail 2004. aastal andis komisjon välja teadaande (“algatamise teadaanne”), mis avaldati Euroopa Liidu Teatajas (2). Kõnealune teadaanne käsitles Ameerika Ühendriikidest (“USA”) ja Venemaalt pärit elektrotehnilisest räniterasest suundorienteeritud struktuuriga lehtvaltstoodete importi käsitleva dumpinguvastase menetluse algatamist ja Venemaalt pärit teatava suundorienteeritud struktuuriga elektrotehnilise lehtterase, mille laius on üle 500 mm, dumpinguvastase imporditollimaksu vahepealse läbivaatamise algatamist.
(2)
Kuna uurimise teatavad aspektid vajasid edasist kontrollimist ja kuna käesolev uurimine seondub ka eespool nimetatud vahepealse läbivaatamisega, otsustati, et uurimist jätkatakse ajutiste meetmete kehtestamiseta.
(3)
Seega jätkas komisjon dumpingu, kahju ja ühenduse huvide uurimist ning kõnealuse uurimise lõplikud otsused ja järeldused on sätestatud nõukogu määruses (EÜ) nr 1371/2005, (3) millega kehtestatakse lõplikud dumpinguvastased kohustused seoses Ameerika Ühendriikidest ja Venemaalt pärit elektrotehnilisest räniterasest suundorienteeritud struktuuriga lehtvaltstoodete impordiga (edaspidi “lõplik määrus”).
(4)
Uurimine kinnitas esialgseid järeldusi kahjustava dumpingu esinemise kohta seoses Venemaalt ja USAst pärit toodete impordiga.
B. KOHUSTUSED
(5)
Lõplike järelduste avalikustamse järel pakkus üks koostööd teinud eksportiv tootja Venemaalt (Novolipetsk Iron & Steel Corporation) ja üks USAst (AK Steel Corporation) algmääruse artikli 8 lõikele 1 vastavat hinnakohustust. Kõnealuses kohustuses pakkusid asjaomased eksportivad tootjad kõnealuse toote müüki vähemalt sellisel hinnatasemel, mis kõrvaldab dumpingu kahjustava mõju.
(6)
Samuti esitavad kõnealused ettevõtted komisjonile regulaarselt üksikasjalikku teavet ühendusse suunatud ekspordi kohta ja seega saab komisjon kohustuse täitmist tõhusalt jälgida. Lisaks on kõnealuste ettevõtete müügistruktuur selline, et komisjoni arvates ei ole kokkulepitud hinnakohustusest kõrvalehoidmine tõenäoline.
(7)
Arvestades seda jõuti järeldusele, et kohustuse võib heaks kiita.
(8)
Selleks, et komisjon saaks tõhusalt jälgida kõnealuste ettevõtete kohustuse täitmist, tuleb kohustusest tuleneva vabasse ringlusse lubamise taotluse esitamisel asjaomasele tolliasutusele võimaldada tollimaksuvabastust üksnes juhul, kui esitatakse faktuurarve, mis sisaldab vähemalt nõukogu määruse (EÜ) nr 1371/2005 lisas loetletud teavet. Selline teave on vajalik ka selleks, et tolliasutused saaksid piisava täpsusega kindlaks teha, kas veetav kaup on äridokumentidega vastavuses. Kui sellist arvet ei esitata või kui see ei vasta tollis esitatud kaubale, tuleb tasuda asjakohane dumpinguvastane tollimaks.
(9)
Kohustuse rikkumise või kohustusest loobumise korral või arvatava rikkumise korral võib kohaldada dumpinguvastast tollimaksu vastavalt algmääruse artikli 8 lõigetele 9 ja 10,
ON OTSUSTANUD JÄRGMIST:
Artikkel 1
Käesolevaga kiidetakse heaks allpool nimetatud tootjate pakutud kohustus seoses Ameerika Ühendriikidest ja Venemaalt pärit elektrotehnilisest räniterasest suundorienteeritud struktuuriga lehtvaltstoodete importi käsitleva dumpinguvastase menetlusega.
Riik
Ettevõte
TARICi lisakood
Venemaa
Toodab ja müüb Novolipetsk Iron & Steel Corporation (NLMK) - 2, Metallurgov sq., Lipetsk -
või
toodab Novolipetsk Iron & Steel Corporation (NLMK) - 2, Metallurgov sq., Lipetsk - ja müüb Stinol AG - Lugano, Šveits - esimesele sõltumatule importijana tegutsevale kliendile ühenduses
A674
AMEERIKA ÜHENDRIIGID
Toodab AK Steel Corporation - 703, Curtis Street, Middletown, Ohio -
või
toodab AK Steel Corporation - 703, Curtis Street, Middletown, Ohio - ja müüja AK Steel BV - Oosterhout, Madalmaad - esimesele sõltumatule importijana tegutsevale kliendile ühenduses.
A673
Artikkel 2
Käesolev otsus jõustub järgmisel päeval pärast selle avaldamist Euroopa Liidu Teatajas.
Brüssel, 5. august 2005

Labels: 4
1
7
3
18